Oʻzbekiston Respublikasi Prezidenti huzuridagi Davlat siyosati va boshqaruvi akademiyasining magistraturasiga qabul qilish tartibini belgilash toʻgʻrisida
(resolution, 2025-08-27)

Oʻzbekiston Respublikasi Prezidentining “Istiqbolli kadrlarni maqsadli tayyorlash hamda ularni davlat boshqaruvi va xizmatiga samarali jalb etish tizimini yanada takomillashtirish chora-tadbirlari toʻgʻrisida” 2025-yil 5-maydagi PF-78-son Farmoni ijrosini taʼminlash, shuningdek, Oʻzbekiston Respublikasi Prezidenti huzuridagi Davlat siyosati va boshqaruvi akademiyasining magistraturasiga qabul qilish va oʻqitish tartibini belgilash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2025-yil 5-maydagi PF-78-son Farmoniga muvofiq har tomonlama, ochiq va xolis tanlovning mezon va mexanizmlarini qamrab olgan Oʻzbekiston Respublikasi Prezidenti huzuridagi Davlat siyosati va boshqaruvi akademiyasi (keyingi oʻrinlarda — Akademiya)ning magistraturasiga qabul qilish va oʻqitishning alohida tartibini belgilash nazarda tutilganligi maʼlumot uchun qabul qilinsin. 2. Quyidagilar: nomzodlarni tavsiya etish, ularni test sinovlari va suhbatdan oʻtkazish, nomzodlarni Akademiya magistraturasi tinglovchilari safiga qabul qilish tartibini nazarda tutuvchi Oʻzbekiston Respublikasi Prezidenti huzuridagi Davlat siyosati va boshqaruvi akademiyasining magistraturasiga qabul qilish tartibi toʻgʻrisidagi nizom 1-ilovaga muvofiq; xorijiy davlatlar fuqarolarini magistratura va qayta tayyorlash kurslariga qabul qilish tartibi, Akademiyada taʼlim olayotgan xorijiy fuqarolarning huquqlari va majburiyatlarini nazarda tutuvchi Oʻzbekiston Respublikasi Prezidenti huzuridagi Davlat siyosati va boshqaruvi akademiyasi magistratura va qayta tayyorlash kurslariga xorijiy davlatlar fuqarolarini qabul qilish tartibi toʻgʻrisidagi nizom 2-ilovaga muvofiq tasdiqlansin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari zimmasiga yuklansin. 1. Mazkur Nizom Oʻzbekiston Respublikasi Prezidenti huzuridagi Davlat siyosati va boshqaruvi akademiyasi (keyingi oʻrinlarda — Akademiya) magistraturasiga qabul qilish tartibini belgilaydi. Akademiya magistraturasiga qabul qonuniylik, xolislik, shaffoflik, kollegiallik va teng huquqlilik tamoyillari asosida tashkil etiladi. 2. Akademiya magistraturasida yuqori malakali boshqaruv kadrlari va mutaxassislarni tayyorlash oliy taʼlimning davlat taʼlim standartlariga muvofiq, davlat buyurtmasi va toʻlov-kontrakt asosida, magistr darajasi berilgan va belgilangan davlat namunasidagi diplom topshirilgan holda amalga oshiriladi. 3. Akademiyada: “Hududlarni kompleks rivojlantirish” (Regional Development); “Davlat boshqaruvi” (Public Administration); “Inson resurslarini rivojlantirish” (Human Resource Development); “Davlat siyosati” (Public Policy); “Davlat moliyasini boshqarish” (Public Finance Management) magistratura mutaxassisliklari boʻyicha kadrlar tayyorlanadi. Yuqori malakali va zamonaviy bilimlarga ega boshqaruv kadrlari zaxirasini shakllantirib borish maqsadida amaliyotchi boshqaruvchilar uchun maxsus dasturlar (Executive MPA va Executive MBA) joriy etiladi. Mamlakatni strategik rivojlantirishning ustuvor yoʻnalishlari, yaʼni davlat boshqaruvi hamda energetika, transport logistikasi, infratuzilma, taʼlim, sogʻliqni saqlash, ichimlik suvi taʼminoti va boshqa sohalarni qamrab oluvchi fanlararo magistrlik dasturlari joriy etiladi. 4. Akademiya magistratura mutaxassisliklariga qabul: davlat buyurtmasi boʻyicha davlat granti va toʻlov-kontrakt asosida Oʻzbekiston Respublikasi Prezidenti huzuridagi Boshqaruv samaradorligi agentligi (keyingi oʻrinlarda — Agentlik) tomonidan taqdim etilgan nomzodlar oʻrtasida tanlov oʻtkazish orqali test sinovlari va suhbat natijalariga muvofiq amalga oshiriladi; ochiq tanlov asosida Akademiyaning ilmiy-pedagogik va moddiy-texnik imkoniyatlaridan kelib chiqib, test sinovlari va suhbat natijalariga koʻra faqat toʻlov-kontrakt asosida tashkil etiladi. 5. Akademiya magistraturasiga davlat buyurtmasi boʻyicha davlat granti va toʻlov-kontrakt asosida ushbu Nizomga 1-ilovadagi sxemaga muvofiq qabul qilinadi. 6. Akademiyada davlat buyurtmasiga asosan magistratura mutaxassisliklariga qabul davlat organlari va tashkilotlari, xoʻjalik birlashmalarining birinchi rahbarlari, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlarining ushbu Nizom talablariga muvofiq tavsiyasiga asosan oliy maʼlumotli va 2 yil boshqaruv lavozimlarida ish tajribasiga ega boʻlgan, qoida tariqasida, Milliy kadrlar zaxirasiga kiritilgan davlat xizmatchilari hamda fuqarolik jamiyati institutlari va tadbirkorlik subyektlari xodimlari orasidan test va suhbat natijalariga koʻra eng yuqori ball olgan nomzodlar davlat granti hamda Akademiya Vasiylik kengashi tomonidan belgilanadigan kvota doirasida toʻlov-kontrakt asosida oʻqishga qabul qilinadi. 7. Akademiyada davlat buyurtmasiga asosan magistratura mutaxassisliklariga qabul qilish uchun nomzod sifatida: “Davlat boshqaruvi” mutaxassisligi boʻyicha 45 yoshdan oshmagan (46 yoshga toʻlmagan), tayanch oliy maʼlumotga, kamida respublika darajasida boʻlim boshligʻi oʻrinbosari, hududiy darajada — boshqarmada boʻlim boshligʻi, tuman (shahar) darajasida — tuman (shahar) boʻlimi boshligʻi lavozimida mehnat qilayotgan hamda 2 yildan kam boʻlmagan boshqaruv ish stajiga ega boʻlgan shaxslar; boshqa barcha mutaxassisliklar boʻyicha 45 yoshdan oshmagan (46 yoshga toʻlmagan), tayanch oliy maʼlumotga va kamida 2 yil boshqaruv lavozimlarida ish tajribasiga ega boʻlgan shaxslar koʻrsatilishi mumkin. Ochiq tanlov asosida Akademiyaning magistratura mutaxassisliklariga oliy maʼlumotli, 2 yillik mehnat stajiga ega boʻlgan Oʻzbekiston Respublikasi fuqarolari va fuqaroligi boʻlmagan shaxslar har yili 1-maydan 1-iyunga qadar Akademiyaning rasmiy veb-sayti orqali ushbu Nizomga 2-ilovaga muvofiq shakldagi elektron soʻrovnomani toʻldirish orqali hujjat topshiradi. 8. Magistraturada boshqaruv kadrlari va mutaxassislarni tayyorlash yetakchi xorijiy taʼlim va ilmiy muassasalar bilan hamkorlikda ishlab chiqilgan oʻquv rejalari hamda qoʻshma taʼlim dasturlari asosida amalga oshiriladi. Magistraturaga qoʻshma taʼlim dasturlari boʻyicha nomzodlarni qabul qilish xorijiy hamkorlar bilan kelishuvga muvofiq amalga oshiriladi. Qoʻshma taʼlim dasturlari boʻyicha magistratura bitiruvchilariga oʻzaro kelishuvlarga muvofiq belgilangan namunadagi magistr darajasi va diplomi beriladi. 9. Magistraturada davlat buyurtmasi asosida ishlab chiqarishdan ajralgan holda oʻqish davrida tinglovchilarning egallab turgan ish oʻrinlari (lavozimlari) va oʻrtacha oylik ish haqi saqlab qolinadi. Bunda ish beruvchi tasdiqlangan ish haqi fondi doirasida magistraturada taʼlim olayotgan tinglovchining oʻqishni tamomlash davri yakuniga qadar muddatga tuzilgan shartnoma asosida boshqa xodimlarni tegishli ish joyiga qabul qilishi mumkin. 10. Akademiya magistratura mutaxassisliklariga belgilangan davlat buyurtmasidan tashqari toʻlov-kontrakt asosida xorijiy davlatlar fuqarolari qabul qilinishi mumkin. Akademiya magistraturasiga xorijiy davlatlar fuqarolarini qabul qilish tartibi Vazirlar Mahkamasi tomonidan belgilanadi. 11. Akademiyaga kirish sinovlari davlat tilida oʻtkaziladi. 12. Akademiyaga davlat buyurtmasi boʻyicha qabulni tashkil etish va oʻtkazish uchun davlat organlari va tashkilotlari, xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarida nomzodlarni birlamchi saralab olish boʻyicha idoraviy komissiya (keyingi oʻrinlarda — Idoraviy komissiya) tuziladi. Idoraviy komissiya hududlarning, iqtisodiyot tarmoqlari va tashkilotlarning boshqaruv kadrlariga boʻlgan joriy va istiqboldagi talab va ehtiyojlarni oʻrganib chiqadi hamda shu asosda Akademiyada davlat buyurtmasiga asosan magistratura mutaxassisliklariga qabul qilish uchun nomzodlar roʻyxatini shakllantiradi. Tizimli va strategik fikrlash koʻnikmalariga ega, bilimli, shijoatli, tashabbuskor Milliy kadrlar zaxirasiga kiritilmagan davlat xizmatchilari ham Akademiyada davlat buyurtmasiga asosan magistratura mutaxassisliklariga qabul qilish uchun nomzod sifatida koʻrsatilishi mumkin. 13. Akademiyada davlat buyurtmasiga asosan magistratura mutaxassisliklariga qabul qilish uchun nomzod sifatida quyidagilar koʻrsatilishi mumkin emas: sud tomonidan muomalaga layoqatsiz yoki muomala layoqati cheklangan deb topilgan shaxslar; sudning qarori bilan muayyan muddatga davlat fuqarolik xizmati lavozimlarini egallash huquqidan mahrum qilingan shaxslar; korrupsiyaga oid jinoyatlarni sodir etishda sud tomonidan aybdor deb topilgan shaxslar; ogʻir va oʻta ogʻir jinoyatlarni sodir etganlik uchun sudlanganlik holati tugallanmagan yoki olib tashlanmagan shaxslar; tibbiy xulosaga asosan sogʻligʻining holati davlat fuqarolik xizmati lavozimini egallash imkonini bermaydigan shaxslar. Nomzodlarni tanlashda quyidagilarga eʼtibor qaratiladi: nomzodning maʼlumoti boʻyicha mutaxassisligi hududlarning, iqtisodiyot tarmoqlari va tashkilotlarning boshqaruv kadrlariga boʻlgan joriy va istiqboldagi talab-ehtiyojlariga mos boʻlishi; respublikada amalga oshirilayotgan islohotlarni toʻgʻri tushunishi va qoʻllab-quvvatlashi, muomala madaniyati va aholi bilan muloqot qila olish koʻnikmasi shakllanganligi, islohotlarni fuqarolarga yetkaza olishi; topshirilgan ishga masʼuliyat bilan yondashishi, tashabbuskorligi, izlanuvchanligi, vatanparvarligi, madaniy-maʼrifiy va maʼnaviy saviyasi darajasini oshirib borishi; keng umumkasbiy bilim va dunyoqarashga, oʻzining ijtimoiy-iqtisodiy, siyosiy-huquqiy bilimlariga ega boʻlishi, axborot-kommunikatsiya texnologiyalaridan erkin foydalana olishi, xorijiy tillardan birini oʻzlashtirgan boʻlishi. Mazkur bandda nazarda tutilgan mezonlarni aniqlash uchun Idoraviy komissiya tomonidan soha boʻyicha mutaxassislar, mustaqil ekspertlar jalb qilinishi hamda suhbat, test va boshqa turdagi baholash usullari qoʻllanilishi mumkin. Bunda har bir qoʻllaniladigan usul va natijalar Idoraviy komissiyaning qarori bilan qabul qilinadi. 14. Magistraturada oʻqishga tavsiya etilgan nomzodlar umumiy sonining, qoida tariqasida, kamida 30 foizini xotin-qizlar tashkil etadi. 15. Akademiyada davlat buyurtmasiga asosan magistratura mutaxassisliklarida oʻqish istagini bildirgan va belgilangan talablarga mos keladigan fuqarolik jamiyati institutlari va tadbirkorlik subyektlari xodimlari Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Idoraviy komissiyalariga hujjatlarini topshiradi. 16. Akademiya magistraturasiga tanlovda ishtirok etish istagini bildirgan nomzod Idoraviy komissiyaga quyidagi hujjatlarni taqdim etadi: nomzodning oxirgi 2 yil mobaynidagi faoliyati davomida amalga oshirgan ijobiy ishlari haqidagi maʼlumot (1-2 varaqda, tasdiqlovchi hujjatlarni ilova qilib); maʼlumotnoma-obyektivka (maʼlumotlarni tasdiqlovchi hujjatlarni ilova qilgan holda); nomzodning qoʻshimcha erishgan yutuqlari: ilmiy darajasi, ilmiy unvoni, xorijiy tillarni bilish sertifikati kabilar (agar mavjud boʻlsa). 17. Idoraviy komissiya nomzodlarning hujjatlarini belgilangan talablarga muvofiqligini oʻrganib chiqadi va nomzodlarni birlamchi saralab olish yakuni boʻyicha qaror qabul qiladi. Davlat buyurtmasi boʻyicha tavsiya etilgan nomzodlar haqidagi maʼlumotlarning haqqoniyligini taʼminlash Idoraviy komissiya zimmasiga yuklatiladi. 18. Davlat organlari va tashkilotlari, xoʻjalik birlashmalarining birinchi rahbarlari, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlari har yili 1-mayga qadar Akademiyada davlat buyurtmasiga asosan magistratura mutaxassisliklariga qabul qilish uchun nomzodlarning roʻyxati, ularning har biriga alohida tavsiyanoma hamda hujjatlari toʻplamini elektron shaklda Agentlikka taqdim etadi. 19. Davlat buyurtmasi boʻyicha tavsiya etilgan nomzodlar Agentlik tomonidan dastlabki saralanadi. Saralashda quyidagilarga alohida eʼtibor qaratiladi: nomzodning mazkur Nizomda belgilangan talablarga mosligi; tavsiya etilgan nomzodlar umumiy sonida xotin-qizlarning ulushi kamida 30 foiz boʻlishi; nomzodning davlat fuqarolik xizmati lavozimini egallash imkonini bermaydigan holatlarning mavjud emasligi. Nomzodning boshqaruv (rahbar, rahbar oʻrinbosari, bosh muhandis, boshqarma, boʻlim, tuzilma boshligʻi va oʻrinbosari) lavozimlaridagi ish tajribasiga qoʻshimcha ustuvorlik beriladi. 20. Davlat buyurtmasi boʻyicha nomzodlarni dastlabki tarzda saralab olishni tashkil etish va oʻtkazish Agentlik tomonidan tasdiqlanadigan maxsus komissiya tomonidan amalga oshiriladi. Agentlik har yili 1-iyunga qadar dastlabki saralash natijalari asosida kvota boʻyicha har bir oʻringa kamida besh nafardan nomzodlar roʻyxati hamda ularning hujjatlarini Akademiyaga yuboradi. 21. Magistraturaga qabulni tashkil etish, test sinovlari va suhbat oʻtkazish uchun Akademiya rektorining buyrugʻi bilan tegishli oʻquv yili uchun qabul komissiyasi (keyingi oʻrinlarda — qabul komissiyasi) tuziladi. Qabul komissiyasi faoliyatining tartibi Akademiya kengashi tomonidan belgilanadi. Qabul komissiyasi Akademiya magistraturasiga qabul boshlanganligi toʻgʻrisida Akademiyaning rasmiy veb-sayti, shuningdek elektron platformalardagi rasmiy kanallariga eʼlon beradi. 22. Akademiyada magistratura mutaxassisliklariga davlat buyurtmasi boʻyicha tanlov ikki bosqichda oʻtkaziladi: a) birinchi bosqich — nomzodlarni siyosiy-huquqiy (25 ball), ijtimoiy-iqtisodiy sohalardagi bilimlari (25 ball), intellektual qobiliyati, tahliliy va mantiqiy fikrlashi (25 ball) hamda xorijiy tillarni bilish (25 ball) (keyingi oʻrinlarda — fanlar) darajasini aniqlash boʻyicha Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi (keyingi oʻrinlarda — Bilim va malakalarni baholash agentligi) tomonidan test sinovlaridan oʻtkazish. Bunda Bilim va malakalarni baholash agentligi tomonidan: siyosiy-huquqiy va ijtimoiy-iqtisodiy sohalar boʻyicha test savollari Akademiya kengashi tomonidan tasdiqlangan fanlarning oʻquv dasturlari asosida; intellektual qobiliyati, tahliliy va mantiqiy fikrlashi boʻyicha test savollari xorijiy tajriba asosida; xorijiy tillar (ingliz, nemis, fransuz) boʻyicha test savollari B2 va undan yuqori darajadagi CEFR (Common European Framework of Reference) standarti asosida ikkita koʻnikma (oʻqib tushunish va leksika-grammatika) boʻyicha tuziladi. CEFR standarti boʻyicha B2 va undan yuqori darajadagi xorijiy tilni bilish darajasini tasdiqlovchi milliy yoki xalqaro sertifikatlarga ega boʻlgan nomzodlar xorijiy til boʻyicha test sinovlaridan ozod etiladi va ularga mazkur fandan maksimal ball beriladi; b) ikkinchi bosqich — nomzodlarning iqtisodiy bilimlari va huquqiy savodxonligi, shuningdek, boshqaruv va liderlik xususiyatlari, jamoa bilan ishlash, strategik va tahliliy fikrlash qobiliyatlari, moslashuvchanligi, tashabbuskorligi va innovatsion yondashuvi, loyihaviy boshqaruv va notiqlik mahorati boʻyicha koʻnikmalarini baholash boʻyicha suhbatlar oʻtkazish. Suhbat savollari Akademiya kengashi tomonidan tasdiqlanadi. 23. Test sinovlari oʻtkaziladigan fanlarning oʻquv dasturlari va suhbat savollari namunalari test sinovlari va suhbatlar boshlanishidan kamida bir oy oldin Akademiyaning rasmiy veb-saytida eʼlon qilinadi. 24. Test sinovlari va suhbatlar oʻtkazish sanasi toʻgʻrisidagi xabar ularning boshlanishidan kamida yetti kun oldin Akademiyaning rasmiy veb-saytida eʼlon qilinadi. 25. Davlat organlari va tashkilotlari, xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan davlat buyurtmasiga asosan magistratura mutaxassisliklariga tavsiya qilingan nomzodlarning test va suhbatlarda ishtirok etishi davrida oylik ish haqi toʻliq saqlanadi. 26. Test sinovlari mazkur Nizomning 29-30-bandlarida belgilangan talablarni inobatga olgan holda, Oʻzbekiston Respublikasi Vazirlar Mahkamasining 2018-yil 3-apreldagi 261-son qarori bilan tasdiqlangan Oʻzbekiston Respublikasi oliy taʼlim muassasalarining bakalavriatiga oʻqishga qabul qilish uchun kirish test sinovlarini oʻtkazish tartibi toʻgʻrisidagi nizom asosida oʻtkaziladi. 27. Test sinovlari Bilim va malakalarni baholash agentligi tomonidan Akademiya hududida oʻtkaziladi. 28. Test sinovlari har yili iyul-avgust oylarida, qoida tariqasida, kuniga ikki smenada oʻtkaziladi. Test sinovlarini oʻtkazishning aniq sanasi va joyi Bilim va malakalarni baholash agentligi tomonidan Akademiya bilan kelishilgan holda belgilanadi. Bunda test sinovlari shartnoma asosida (test sinovida ishtirok etishi belgilangan har bir talabgor uchun bazaviy hisoblash miqdorining yarim baravari miqdorida) nomzodlar toʻgʻrisidagi maʼlumotlar Bilim va malakalarni baholash agentligiga taqdim etilgandan soʻng 20 ish kuni ichida oʻtkaziladi. Test sinovlarini tashkil etish va oʻtkazish bilan bogʻliq xarajatlar Akademiyaning budjetdan tashqari mablagʻlari hisobidan qoplanadi. 29. Test sinovlari natijalari 100 ballik baholash tizimi boʻyicha amalga oshiriladi. Test sinovlarining natijalari Bilim va malakalarni baholash agentligi direktori tomonidan imzolanib, belgilangan shaklda Akademiyaga taqdim etiladi. Test sinovlari natijalariga koʻra 56 balldan kam ball toʻplagan nomzodlar keyingi bosqichga oʻtkazilmaydi. 30. Nomzodlarning test sinovlari natijalari boʻyicha shikoyatlari natijalar eʼlon qilingan sanadan boshlab uch ish kuni ichida Akademiya tomonidan qabul qilinadi hamda Bilim va malakalarni baholash agentligiga taqdim etiladi. Shikoyatni koʻrib chiqish muddati Akademiya tomonidan shikoyatlar Bilim va malakalarni baholash agentligiga taqdim etilgan sanadan boshlab uch ish kunidan oshmasligi lozim. 31. Nomzodlar bilan suhbat Akademiya rektorining buyrugʻiga asosan vazirlik va idoralar, jamoat tashkilotlari, yetakchi professor-oʻqituvchilar va mustaqil ekspertlardan (kamida 7 kishidan) iborat tarkibda tuziladigan tanlov komissiyasi tomonidan oʻtkaziladi. 32. Suhbat davomida nomzodlarning iqtisodiy bilimlari va huquqiy savodxonligi, shuningdek, boshqaruv va liderlik xususiyatlari, jamoa bilan ishlash, strategik va tahliliy fikrlash qobiliyatlari, moslashuvchanligi, tashabbuskorligi va innovatsion yondashuvi, loyihaviy boshqaruv va notiqlik mahorati boʻyicha koʻnikmalari baholanadi. 33. Suhbat jarayoni shaffof va adolatli oʻtkaziladi. Suhbat jarayonlari videotasvirga yozib olinadi. Suhbat natijalari 100 ballik tizimda baholanadi. Suhbat tanlov komissiyasi tomonidan yakka tartibda, har bir nomzod bilan alohida oʻtkaziladi. Nomzodning bilim va kompetensiyalari quyidagi mezonlar asosida baholanadi: iqtisodiy bilimlari va huquqiy savodxonligi (20 ball); boshqaruv (shu jumladan, loyihaviy boshqaruv) va liderlik xususiyatlari, jamoa bilan ishlash koʻnikmalari (20 ball); strategik va tahliliy fikrlash qobiliyatlari (20 ball); moslashuvchanligi, tashabbuskorligi va innovatsion yondashuvi (20 ball); notiqlik mahorati (20 ball). 34. Suhbat boʻyicha nomzodlarning yakuniy natijalari tanlov komissiyasining har bir aʼzosi tomonidan qoʻyilgan ballarni qoʻshgan holdagi oʻrtachasidan kelib chiqib aniqlanadi. Suhbat yakuniga koʻra tanlov komissiyasi tomonidan nomzodlarning ballarini koʻrsatgan holda tegishli bayonnoma tuzadi va belgilangan tartibda qabul komissiyasiga taqdim etadi. Suhbat natijalari haqidagi maʼlumotlar Akademiyaning rasmiy veb-sayti, shuningdek elektron platformalardagi rasmiy kanallariga joylashtiriladi. 35. Akademiya magistratura mutaxassisliklariga qabul qilishning yakuniy natijalari qabul komissiyasi tomonidan nomzodning test sinovi hamda suhbat natijasida olgan ballarning qoʻshgan holdagi umumiy balldan kelib chiqib, eng yuqori ball toʻplagan nomzodlarning davlat granti boʻyicha birinchi navbatda qabul qilinish huquqi taʼminlanadi. Qolgan nomzodlar ballar reytingi asosida Akademiyaning qabul parametrlarida belgilangan toʻlov-kontrakt kvotalari doirasida qabul qilinish huquqiga egadirlar. 36. Nomzodlarning test sinovlari va suhbatdan takroran oʻtishiga yoʻl qoʻyilmaydi. 37. Suhbat natijalari boʻyicha nomzodlarning shikoyatlari, ular eʼlon qilingan sanadan boshlab ikki ish kuni ichida Akademiyaga yozma shaklda taqdim etiladi. 38. Akademiyada rektorning buyrugʻi bilan apellyatsiya komissiyasi tuziladi. Apellyatsiya komissiyasining tarkibi tanlov komissiyasi ishida ishtirok etmagan shaxslardan tuziladi. 39. Apellyatsiya komissiyasi shikoyatni shikoyat berilgan kundan boshlab uch ish kuni ichida koʻrib chiqadi va qaror qabul qilingan kuni nomzodni shikoyat qanoatlantirilgan yoki rad etilganligini koʻrsatgan holda, yozma ravishda xabardor qiladi. Bunda Apellyatsiya komissiyasi shikoyatni koʻrib chiqish natijalariga koʻra quyidagi qarorlardan birini qabul qiladi: shikoyatni asoslangan deb hisoblash hamda uni qanoatlantirish; shikoyatni asossiz deb hisoblash hamda uni qanoatlantirishni rad etish. 40. Nomzod murojaatni koʻrib chiqishda shaxsan ishtirok etish huquqiga ega. 41. Qabul komissiyasi qarori bilan davlat buyurtmasi boʻyicha davlat granti asosida oʻqishga tavsiya etilgan nomzodlarni Akademiya tinglovchiligiga qabul qilish rektorning buyrugʻi bilan amalga oshiriladi. 42. Toʻlov-kontrakt asosida magistratura mutaxassisligi tinglovchiligiga qabul qilish qonunchilik hujjatlariga muvofiq Akademiya, tinglovchi va buyurtmachi tashkilot oʻrtasidagi shartnoma tuzilgandan soʻng rektor buyrugʻi bilan rasmiylashtiriladi. 43. Toʻlov-kontrakt asosida Akademiya tinglovchiligiga qabul qilish uchun tavsiya etilgan nomzodlar shartnomada belgilangan muddatlarda toʻlovni amalga oshirishi lozim. 44. Mazkur Nizomning talablarini buzishda aybdor boʻlgan shaxslar qonunchilik hujjatlariga muvofiq javobgar boʻladilar. BosqishlarSubyektlarTadbirlarBajarish muddati.1-bosqichDavlat organlari va tashkilotlari, xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariOʻzbekiston Respublikasi Prezidenti huzuridagi Boshqaruv samaradorligi agentligi (keyingi oʻrinlarda — Agentlik)ning xatiga muvofiq Oʻzbekiston Respublikasi Prezidenti huzuridagi Davlat siyosati va boshqaruvi akademiyasi (keyingi oʻrinlarda — Akademiya)ga davlat buyurtmasi boʻyicha qabulni tashkil etish va oʻtkazish uchun nomzodlarni birlamchi saralab olish boʻyicha idoraviy komissiya (keyingi oʻrinlarda — Idoraviy komissiya) tuzadi.Har yili 1-fevralga qadar.2-bosqichIdoraviy komissiya1. Akademiyada davlat buyurtmasiga asosan magistratura mutaxassisliklariga qabul qilish uchun hududlarning, iqtisodiyot tarmoqlari va tashkilotlarning boshqaruv kadrlariga boʻlgan joriy va istiqboldagi talab va ehtiyojlarni oʻrganib chiqadi va nomzodlar roʻyxatini shakllantiradi.2. Akademiyada davlat buyurtmasiga asosan magistratura mutaxassisliklariga qabul qilish uchun nomzodlarning roʻyxati, ularning har biriga alohida tavsiyanoma hamda hujjatlari toʻplamini elektron shaklda Agentlikka taqdim etadi.Har yili 1-mayga qadarNomzodOchiq tanlov asosida Akademiyaning magistratura mutaxassisliklariga kirmoqchi boʻlgan Oʻzbekiston Respublikasi fuqarolari va fuqaroligi boʻlmagan shaxslar Akademiyaning rasmiy veb-sayti orqali hujjat topshiradi.Har yili 1-maydan 1-iyunga qadar.3-bosqichAgentlik1. Davlat buyurtmasi boʻyicha nomzodlarni dastlabki tarzda saralab olishni tashkil etish va oʻtkazish uchun maxsus komissiya tuzadi.2. Dastlabki saralash natijalari asosida kvota boʻyicha har bir oʻringa kamida besh nafardan nomzodlar roʻyxati hamda ularning hujjatlarini Akademiyaga yuboradi.Har yili 1-iyunga qadar.4-bosqichAkademiya1. Magistraturaga qabulni tashkil etish, test sinovlari va suhbat oʻtkazish uchun tegishli oʻquv yili uchun qabul komissiyasini tuzadi.2. Test sinovlari va suhbatlar oʻtkazish sanasi toʻgʻrisida Akademiyaning rasmiy veb-saytida eʼlon qilinadi.Test sinovlari va suhbatlar oʻtkaziladigan sanadan kamida yetti kun oldin.5-bosqichAkademiya,Bilim va malakalarni baholash agentligiAkademiyada magistratura mutaxassisliklariga davlat buyurtmasi boʻyicha tanlov ikki bosqichda:birinchi bosqich — nomzodlarni fanlarni bilish darajasini aniqlash boʻyicha test sinovlari;ikkinchi bosqich — nomzodlarning koʻnikmalarini baholash boʻyicha suhbat shaklida oʻtkaziladi.Har yili iyul-avgust oylarida.6-bosqichAkademiyaning Qabul komissiyasiNomzodning test sinovi hamda suhbat natijasida olgan ballarning qoʻshgan holdagi umumiy balldan kelib chiqib, eng yuqori ball toʻplagan nomzodlarning ketma-ketligiga asosan qabul qilish toʻgʻrisida qaror qabul qiladi va oʻqishga tavsiya etilgan nomzodlar roʻyxatini Akademiya rektoriga taqdim etadi.Besh ish kuni ichida.7-bosqichAkademiyaDavlat buyurtmasi boʻyicha davlat granti asosida oʻqishga tavsiya etilgan nomzodlarni Akademiya tinglovchiligiga qabul qilish toʻgʻrisida rektorning buyrugʻi rasmiylashtiriladi.Har yili 15-sentabrga qadarToʻlov-kontrakt asosida magistratura mutaxassisligi tinglovchiligiga qabul qilish toʻgʻrisida rektor buyrugʻi chiqariladi.Har yili 1-oktabrga qadar, shartnoma tuzilgandan soʻng I. Ariza beruvchi haqidagi maʼlumotlarF.I.O.Biometrik pasporti (identifikatsiyalovchi ID-kartasi) seriyasi va raqamiFuqaroligiTelefon raqamiElektron pochta manzili (mavjud boʻlsa)II. Ariza beruvchining oʻqigan oliy taʼlim muassasasi va ish joyi boʻyicha maʼlumotlarOʻqigan oliy taʼlim muassasasining nomiOʻqigan bakalavriat taʼlim yoʻnalishi shifri va nomiBakalavriat taʼlim yoʻnalishi va/yoki Magistratura mutaxassisliklari boʻyicha oliy maʼlumot toʻgʻrisidagi diplom va ularning ilovasi nusxalariXorijiy davlatda oliy taʼlim olganlik toʻgʻrisidagi hujjatni tan olish haqidagi guvohnoma nusxasi (xorijiy davlatdagi oliy taʼlim tashkilotini tugatgan ariza beruvchilar uchun)Ikki yillik mehnat staji toʻgʻrisida maʼlumot (my.gov.uz hamda my.mehnat.uz portallaridan olinadi)III. Ariza beruvchi kirish istagini bildirgan magistratura mutaxassisligi va xorijiy til sertifikati haqidagi maʼlumotlarMagistratura mutaxassisligi shifri va nomiXorijiy til sertifikati 1. Mazkur Nizom Oʻzbekiston Respublikasi Prezidenti huzuridagi Davlat siyosati va boshqaruvi akademiyasi (keyingi oʻrinlarda — Akademiya) magistratura va qayta tayyorlash kurslariga xorijiy davlatlar fuqarolarini oʻqishga qabul qilish tartibini va ularning huquqiy maqomini belgilaydi. 2. Akademiyaning magistratura va qayta tayyorlash kurslariga xorijiy davlatlar fuqarolarini (keyingi oʻrinlarda — xorijiy fuqarolar) oʻqishga qabul qilish va oʻqitish Oʻzbekiston Respublikasining “Taʼlim toʻgʻrisida”gi Qonuni, Oʻzbekiston Respublikasi Prezidentining “Istiqbolli kadrlarni maqsadli tayyorlash hamda ularni davlat boshqaruvi va xizmatiga samarali jalb etish tizimini yanada takomillashtirish chora-tadbirlari toʻgʻrisida” 2025-yil 5-maydagi PF-78-son Farmoni, Vazirlar Mahkamasining “Xorijiy fuqarolarni Oʻzbekiston Respublikasi taʼlim muassasalariga oʻqishga qabul qilish va oʻqitish tartibini takomillashtirish toʻgʻrisida” 2008-yil 8-avgustdagi 169-son qaroriga hamda ushbu Nizomga muvofiq amalga oshiriladi. 3. Akademiyaning magistratura va qayta tayyorlash kurslarida xorijiy fuqarolarni oʻqitish davlat taʼlim standartlari va davlat taʼlim talablariga muvofiq faqat toʻlov-kontrakt asosida amalga oshiriladi va oʻqishni tugatgandan keyin belgilangan davlat namunasidagi diplom beriladi. 4. Xorijiy fuqarolar: Oʻzbekiston Respublikasi Prezidenti huzuridagi Davlat siyosati va boshqaruvi akademiyasining magistraturasiga qabul tartibi toʻgʻrisidagi nizomda belgilangan magistratura taʼlim dasturlariga; geosiyosat, global xavfsizlik, barqaror rivojlanish, loyiha boshqaruvi kabi yoʻnalishlarda va boshqa sohalar boʻyicha bilim va malakalarini oshirishga qaratilgan qayta tayyorlash kurslariga qabul qilinadi. 5. Akademiyada xorijiy fuqarolarni oʻqitish tegishli taʼlim dasturlarida nazarda tutilgan tillarda olib boriladi. 6. Akademiya xorijiy fuqarolarning magistratura va qayta tayyorlash kurslariga qabul qilishga oid hujjatlarini elektron shaklda Akademiyaning rasmiy veb-sayti orqali qabul qiladi. 7. Oʻzbekiston Respublikasi Tashqi ishlar vazirligi Akademiyani viza talabnomalariga binoan, xorijiy fuqarolarga Oʻzbekiston Respublikasi kirish vizalari belgilangan tartibda rasmiylashtirilishini taʼminlaydi. Oʻzbekiston Respublikasi Ichki ishlar vazirligi Akademiyaning buyurtmanomasiga binoan, belgilangan tartibda xorijiy fuqarolarga vizalar muddatini uzaytirishni, shuningdek, ularning vaqtincha turgan joyi boʻyicha roʻyxatga olinishi va uning muddati uzaytirilishini taʼminlaydi. 8. Xorijiy fuqarolarni toʻlov-kontrakt asosida magistratura va qayta tayyorlash kurslariga qabul qilish qonunchilik hujjatlariga muvofiq Akademiya va yuridik yoki jismoniy shaxslar oʻrtasidagi shartnoma tuzilgandan soʻng rektor buyrugʻi bilan rasmiylashtiriladi. Toʻlov-kontrakt asosida Akademiya tinglovchiligiga qabul qilish uchun tavsiya etilgan xorijiy fuqarolar shartnomada belgilangan muddatlarda toʻlovni amalga oshirishlari lozim. 9. Xorijiy fuqarolarni Akademiyaning magistratura va qayta tayyorlash kurslariga oʻqishga qabul qilish Akademiya rektorining buyrugʻi bilan tegishli oʻquv yili uchun tuzilgan qabul komissiyasi (keyingi oʻrinlarda — qabul komissiyasi) tomonidan amalga oshiriladi. 10. Akademiyaga xorijiy fuqarolarni magistratura va qayta tayyorlash kurslariga qabul qilish: xorijiy fuqarolarning arizasi; Akademiyaning mustaqil ravishda xorijiy fuqarolarni jalb etish tashabbuslari asosida amalga oshiriladi. 11. Xorijiy fuqarolar Akademiyaga oʻqishga kirish uchun quyidagi hujjatlarni elektron shaklda taqdim etadi: ariza (Application Forms); motivatsion xat; oliy maʼlumoti haqidagi hujjatlari nusxalari; rezyume; sogʻligʻi toʻgʻrisidagi tibbiy xulosa; milliy pasport. Ushbu bandning toʻrtinchi, yettinchi xatboshilaridagi hujjatlar xorijiy davlat vakolatli idoralari tomonidan berilgan va legallashtirilgan yoki apostil qoʻyilgan yoxud Oʻzbekiston Respublikasining xalqaro shartnomalariga muvofiq rasmiylashtirilgan boʻlishi lozim. 12. Xorijiy fuqarolar magistratura yoki qayta tayyorlash kurslariga qabul qilinishi uchun kamida bakalavr darajasidagi (yoki unga tenglashtirilgan darajadagi) diplomga ega boʻlishi kerak. 13. Xorijiy fuqarolarning tegishli taʼlim dasturlarida nazarda tutilgan tilni bilish darajasi, xorijiy tillarni belgilovchi milliy va xalqaro tan olingan sertifikatlar boʻyicha B2 va undan yuqori darajada boʻlishi talab etiladi. 14. Akademiyada xorijiy fuqarolarning magistratura va qayta tayyorlash kurslarida toʻlov-kontrakt asosida oʻqish qiymati Akademiyaning Vasiylik kengashi tomonidan belgilanadi. 15. Xorijiy fuqarolar Akademiyaning magistraturasi yoki qayta tayyorlash kurslariga belgilangan tartibda oʻtkaziladigan suhbat (keyingi oʻrinlarda — suhbat), shu jumladan, motivatsion xatning mazmunini baholash natijasidan kelib chiqib qabul qilinadi. 16. Suhbat jarayoni shaffof va adolatli oʻtkaziladi hamda jarayon videotasvirga yozib olinadi. 17. Xorijiy fuqarolarning suhbatdan oʻtishi majburiy hisoblanadi. Xorijiy fuqarolar bilan suhbat bevosita yoki zaruratga koʻra masofaviy (onlayn) tarzda amalga oshiriladi. 18. Suhbat dastlab xorijiy fuqaroning motivatsion xatini koʻrib chiqishdan boshlanadi hamda uning boshqaruv va liderlik xususiyatlari, jamoa bilan ishlash koʻnikmalari, strategik va tahliliy fikrlash qobiliyatlari, moslashuvchanligi, tashabbuskorligi va innovatsion yondashuvi, notiqlik mahorati baholanadi. Bunda motivatsion xat xorijiy fuqaro tomonidan shaxsan yoziladi. Unda oʻzini tanishtiradi, tajriba va qiziqishlar, oʻqigan hamda ishlagan joylari haqida maʼlumot beradi, tanlagan sohasini asoslantiradi. Motivatsion xat tartibli va aniq tuzilishi, kirish, asosiy qism va xulosadan iborat boʻlishi hamda bir sahifadan oshmasligi talab etiladi. Motivatsion xat tegishli taʼlim dasturlarida nazarda tutilgan xorijiy til meʼyorlari va qoidalariga amal qilgan holda izchil, mantiqiy va bir-birini toʻldiradigan tarzda ifodalanadi. 19. Xorijiy fuqarolar bilan suhbat Akademiya rektorining buyrugʻi bilan tuziladigan suhbat komissiyasi (keyingi oʻrinlarda — suhbat komissiyasi) tomonidan oʻtkaziladi. Suhbat komissiyasi oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Suhbat komissiyasi tarkibiga Akademiya xodimlari bilan bir qatorda boshqa tashkilotlarning vakillari ham ularning rahbarlari bilan kelishilgan holda kiritilishi mumkin. 20. Suhbat natijalari 100 ballik tizimda baholanadi. Suhbat jarayoni suhbat komissiyasi tomonidan yakka tartibda, har bir xorijiy fuqaro bilan alohida oʻtkaziladi. 21. Suhbatda xorijiy fuqaroning bilim va kompetensiyalari quyidagi mezonlar asosida baholanadi: motivatsion xat mazmuni (20 ball); boshqaruv (shu jumladan, loyihaviy boshqaruv) va liderlik xususiyatlari, jamoa bilan ishlash koʻnikmalari (20 ball); strategik va tahliliy fikrlash qobiliyatlari (20 ball); moslashuvchanligi, tashabbuskorligi va innovatsion yondashuvi (20 ball); notiqlik mahorati (20 ball). 22. Xorijiy fuqaro suhbatga kelmagan hollarda 0 ball qoʻyiladi. 23. Suhbat boʻyicha xorijiy fuqaroning yakuniy natijalari suhbat komissiyasining har bir aʼzosi tomonidan qoʻyilgan ballarni qoʻshgan holdagi oʻrtachasidan kelib chiqib aniqlanadi. Xorijiy fuqaro 70 ball va undan yuqori ball toʻplaganda suhbatdan oʻtgan hisoblanadi. Bunda suhbatdan oʻtgan xorijiy fuqarolar roʻyxati ular tomonidan toʻplangan ballar asosida reyting tizimiga muvofiq aniqlanadi hamda eng yuqori ball toʻplagan xorijiy fuqarolar ketma-ketlikda Akademiyaning qabul parametrlarida belgilangan toʻlov-kontrakt kvotalari doirasida oʻqishga qabul qilinadi. 24. Suhbat yakunlari boʻyicha suhbat komissiyasi tomonidan xorijiy fuqarolarning ballarini koʻrsatgan holda tegishli bayonnoma tuziladi va belgilangan tartibda qabul komissiyasiga taqdim etiladi. 25. Suhbat natijalari boʻyicha qabul komissiyasining qarori qabul qilinadi. Mazkur qaror Akademiya rektorining xorijiy fuqarolarni magistratura va (yoki) qayta tayyorlash kurslariga oʻqishga qabul qilish toʻgʻrisida buyruq chiqishi uchun asos boʻladi. 26. Xorijiy fuqarolarning suhbatdan takroran oʻtishiga yoʻl qoʻyilmaydi. 27. Suhbat natijalari haqidagi maʼlumotlar Akademiyaning rasmiy veb-sayti, elektron platformalardagi rasmiy kanallariga joylashtiriladi, shuningdek xorijiy fuqarolarning oʻziga elektron pochta orqali yuboriladi. 28. Suhbat natijalari boʻyicha qabul komissiyasining qarori qabul qilinganidan soʻng, xorijiy fuqarolar Oʻzbekiston Respublikasiga kelgandan keyin uch kun ichida ushbu Nizomning 11-bandida belgilangan hujjatlarning asl nusxalarini taqdim etishi kerak. Taqdim etilgan hujjatlar qabul komissiyasi tomonidan koʻrib chiqiladi. 29. Suhbat natijalari boʻyicha xorijiy fuqarolarning shikoyatlari, ular eʼlon qilingan sanadan boshlab ikki ish kuni ichida Akademiyaga yozma, shu jumladan, elektron shaklda taqdim etiladi. Akademiya rektorning buyrugʻi bilan apellyatsiya komissiyasi tuziladi. Apellyatsiya komissiyasi suhbat komissiyasi ishida ishtirok etmagan shaxslardan iborat tarkibda tuziladi. 30. Apellyatsiya komissiyasi shikoyatni shikoyat berilgan kundan boshlab uch ish kuni ichida koʻrib chiqadi va qaror qabul qilingan kuni xorijiy fuqaroni shikoyat qanoatlantirilgan yoki rad etilganligini koʻrsatgan holda, yozma ravishda xabardor qiladi. Bunda Apellyatsiya komissiyasi shikoyatni koʻrib chiqish natijalariga koʻra quyidagi qarorlardan birini qabul qiladi: shikoyatni asoslangan deb hisoblash hamda uni qanoatlantirish; shikoyatni asossiz deb hisoblash hamda uni qanoatlantirishni rad etish. 31. Oʻqishga qabul qilingan xorijiy fuqarolar oʻz hisobidan belgilangan tartibda tibbiy tekshiruvdan oʻtadi hamda hayoti va sogʻligʻini tibbiy sugʻurta qildiradi. Bunda xorijiy fuqarolarni oʻqishga qabul qilish uchun ruxsat berilmaydigan kasalliklar roʻyxati Oʻzbekiston Respublikasi Sogʻliqni saqlash vazirligi tomonidan tasdiqlangan tartib asosida belgilanadi. 32. Xorijiy fuqarolar toʻlov-kontrakt asosida magistratura mutaxassisligi yoki qayta tayyorlash kurslariga tinglovchiligiga qabul qilish qonunchilik hujjatlariga muvofiq Akademiya va xorijiy fuqaro (tegishli hollarda buyurtmachi yoki homiy tashkilot bilan) oʻrtasidagi shartnoma tuzilgandan soʻng hamda mazkur Nizomning 11, 31 va 33-bandlarida belgilangan shartlar toʻliq bajarilgan taqdirda rektor buyrugʻi bilan rasmiylashtiriladi. 33. Akademiya tinglovchiligiga qabul qilish uchun tavsiya etilgan nomzodlar shartnomada belgilangan muddatlarda toʻlovni amalga oshirishi lozim. 34. Akademiyada taʼlim olayotgan xorijiy fuqarolar quyidagi huquqlarga ega: Akademiya, dekanat, kafedra, markazlarning ilmiy-tadqiqot ishlarida, tinglovchilarning ilmiy jamiyatlari va toʻgaraklarida qatnashish; biriktirilgan kafedradagi professor-oʻqituvchilardan ilmiy-uslubiy faoliyat, magistr ishlari va boshqa ilmiy tadqiqotlar yuzasidan maslahatlar soʻrash; kutubxona, sport kompleksi, tinglovchilar mehmonxonasidan foydalanish; dam olishning uyushtirilgan turlarida qatnashish. 35. Akademiyada taʼlim olayotgan xorijiy fuqarolar quyidagilarga majbur: Oʻzbekiston Respublikasi Konstitutsiyasiga va boshqa qonunchilik hujjatlariga amal qilish, mahalliy urf-odat va anʼanalarga hurmat bilan munosabatda boʻlish, respublikada xorijiy fuqarolarning boʻlishi va harakatlanishi boʻyicha belgilangan qoidalarni bajarish; intizomga rioya qilish, mashgʻulotlarga qatnashish, oʻquv rejalari va dasturlarida nazarda tutilgan oʻquv va ishlab chiqarish ishlarining barcha turlarini bajarish, imtihon va sinovlarni belgilangan muddatlarda topshirish; Akademiya va tinglovchilar mehmonxonasining ichki tartib-qoidalarini bilish va amal qilish; Akademiya rahbariyatining buyruq va koʻrsatmalarini bajarish. 36. Oʻqishda oʻzlashtirmaslik, intizomni, Akademiya ichki tartib-qoidalarini buzganlik, toʻlov-kontrakt shartnomasini bajarmaganlik uchun, shuningdek, Oʻzbekiston Respublikasining normativ-huquqiy hujjatlarida nazarda tutilgan boshqa sabablarga koʻra xorijiy fuqaro boʻlgan tinglovchilarga nisbatan Akademiya tinglovchilari safidan chiqarib yuborishgacha boʻlgan tegishli choralar koʻrilishi mumkin. Oʻzbekiston Respublikasi hududida boʻlish qoidalarini buzganlik uchun ular belgilangan tartibda respublika hududidan chiqarib yuboriladi. Oʻqish uchun kelgan xorijiy fuqarolarning zarur mablagʻlari boʻlmagan taqdirda, ularni Oʻzbekiston Respublikasidan chiqarib yuborish boʻyicha xarajatlar Akademiya tomonidan amalga oshiriladi. 37. Oʻzbekiston Respublikasi hududida jinoyat sodir etgan xorijiy fuqarolar, agar Oʻzbekiston Respublikasining xalqaro shartnomalarida boshqacha qoida nazarda tutilmagan boʻlsa, Oʻzbekiston Respublikasi qonunchiligiga binoan javobgarlikka tortiladi. 38. Oʻqishni tugatgan yoki roʻyxatidan oʻchirilgan xorijiy fuqarolar bir oy muddatda Oʻzbekiston Respublikasidan chiqib ketishi shart (Oʻqishni muvaffaqiyatli tugatgan xorijiy fuqarolar, Oʻzbekiston Respublikasida faoliyat yuritayotgan tashkilotlarida belgilangan tartibda ishga qabul qilinishi mumkin). Tinglovchilar safidan chiqarilgan xorijiy fuqarolar belgilangan muddat va tartibda Oʻzbekiston Respublikasi hududidan chiqariladi. 39. Akademiyada oʻquv yili va taʼtillarning boshlanish va tugash vaqti, ularning davom etish muddati Akademiyaning muayyan oʻquv rejalariga muvofiq belgilanadi. 40. Akademiyaga oʻqishga kirish istagini bildirgan xorijiy fuqarolar mazkur Nizom bilan tanishtirilishi va ular ushbu talablarni bajarishi toʻgʻrisida oʻz majburiyatlarini yozma yoki elektron ravishda tasdiqlashi kerak. 41. Mazkur Nizomning talablarini buzishda aybdor boʻlgan shaxslar qonunchilik hujjatlariga muvofiq javob beradilar.